
B8-0053/2016
Rezolucija Europskog parlamenta o mirovnom procesu u Kolumbiji
(2015/3033(RSP))
Europski parlament,
–
uzimajući u obzir svoje brojne rezolucije o stanju u Kolumbiji, uključujući rezolucije o stanju ljudskih prava,
–
uzimajući u obzir višestrani sporazum o trgovini između Kolumbije i Perua, s jedne strane, te Europske unije i njezinih država članica, s druge strane, potpisan 26. srpnja 2012.,
–
uzimajući u obzir stavak 44. poruke izaslanstva EP-a u Europsko-latinskoameričkoj parlamentarnoj skupštini (EuroLat) na drugom sastanku na vrhu između EU-a i CELAC-a održanom u Bruxellesu o prekidu unutarnjeg sukoba između kolumbijske vlade i Revolucionarnih oružanih snaga Kolumbije (FARC) te Deklaraciju iz Bruxellesa usvojenu na kraju drugog sastanka na vrhu između EU-a i CELAC-a od 11. lipnja 2015.,
–
uzimajući u obzir izjavu koju je 24. rujna 2015. potpredsjednica Komisije / Visoka predstavnica Unije za vanjske poslove i sigurnosnu politiku Federica Mogherini dala o sporazumu o tranzicijskoj pravdi u Kolumbiji te njezine izjave od 1. listopada 2015. i 4. studenoga 2015. kojima je bivšeg zamjenika ministra i bivšeg ministra Irske za vanjske poslove i trgovinu Eamona Gilmorea imenovala vlastitim posebnim izaslanikom za mirovni proces u Kolumbiji,
–
uzimajući u obzir nedavni sporazum o ukidanju viza između Europske unije i Kolumbije koji je potpisan 2. prosinca 2015.,
–
uzimajući u obzir članak 123. stavak 2. Poslovnika,
A.
budući da EU i Kolumbija od 2013. održavaju okvir uske gospodarske i trgovinske suradnje uspostavljen na temelju višestranog sporazuma o trgovini između Kolumbije i Perua, s jedne strane, te EU-a i njegovih država članica, s druge strane, čiji je krajnji cilj stvaranje saveza koji se ne ograničavaju na trgovinu te uključuju jačanje mira, ljudskih prava, demokracije i dobrobiti građana;
B.
budući da je predsjednik Kolumbije Juan Manuel Santos 4. studenoga 2014. posjetio Bruxelles i dobio punu podršku tadašnjeg predsjednika Europskog vijeća Hermana van Rompuyja i potpredsjednice Komisije / Visoke predstavnice Unije za vanjske poslove i sigurnosnu politiku Federice Mogherini;
C.
budući da taj bliski odnos uključuje međunarodnu suradnju u područjima velikih zajedničkih ciljeva, poput borbe za mir i borbe protiv terorizma i trgovine drogom;
D.
budući da je 26. kolovoza 2012. u Havani, na Kubi, nakon potpisivanja Općeg sporazuma o prekidu sukoba i izgradnji stabilnog i trajnog mira uspostavljen dijalog (Mesa de Diálogo) između kolumbijske vlade i FARC-a, čime se ispunila želja kolumbijskog naroda da živi u miru;
E.
budući da su tijekom različitih faza u Havani pregovarači postigli sporazume o sveobuhvatnoj ruralnoj reformi, političkoj sudjelovanju i demokratskom otvaranju izgradnji mira, rješenju problema nezakonitih droga te istini i odštetama za žrtve sukoba;
F.
budući da su 23. rujna 2015. kolumbijska vlada i FARC najavili sklapanje sporazuma o uspostavljanju Specijalizirane jurisdikcije za mir u okviru međunarodnog prava kako bi se ispunila prava žrtava i doprinijelo stvaranju stabilnog i trajnog mira; budući da su se strane dogovorile oko provedbe sveobuhvatnog sustava istine, pravde, odštete i neponavljanja, uključujući utemeljenje Povjerenstva za utvrđivanje istine, suživot i neponavljanje, te sporazume o odštetama žrtvama i okončanju nekažnjavanja; budući da su slijedom tog sporazuma obje strane dogovorile da će postići mir do najkasnije 23. ožujka 2016.;
G.
budući da je postizanje stabilnog i trajnog mira u Kolumbiji rješavanjem unutarnjeg sukoba koji traje više od 50 godina i u kojem je bilo više milijuna žrtava glavni prioritet za Kolumbiju, ali i za Europsku uniju i međunarodnu zajednicu; budući da se 4. studenoga 2015. potpredsjednica Komisije / Visoka predstavnica Unije za vanjske poslove i sigurnosnu politiku Federica Mogherini susrela sa svojim posebnim izaslanikom za mirovni proces u Kolumbiji Eamonon Gilmoreom te je jasno naglasila prioritet EU-a da se pruži potpora mirovnom procesu;
H.
budući da se dosad postignuti napredak može smatrati pozitivnim primjerom procesa rješavanja sukoba; budući da mirovni proces iziskuje stalne napore;
1.
podržava i toplo pozdravlja napore koje su kolumbijska vlada i FARC uložili kako bi postigli dosadašnje sporazume o sveobuhvatnoj ruralnoj reformi, političkom sudjelovanju i demokratskom otvaranju izgradnji, rješenju problema nezakonitih droga i stvaranju Specijalizirane jurisdikcije za mir, koja obuhvaća Povjerenstvo za utvrđivanje istine, suživot i neponavljanje;
2.
osuđuje svu patnju koju je sukob uzrokovao; smatra da su takvi sporazumi ključni koraci prema tome da se do 23. ožujka 2016. postigne konačni stabilni i trajni mirovni sporazum bez nekažnjavanja, čime će se stati na kraj oružanom sukobu koji je trajao pola stoljeća i osobito uzeti u obzir pravo žrtava sukoba na punu, istinsku i poštenu odštetu za pretrpljenu tjelesnu, duševnu i materijalnu štetu;
3.
potiče sve strane u procesu da nastave konstruktivno raditi prema postizanju trajnog rješenja sukoba i pune provedbe sporazuma u cilju dugotrajnog mira;
4.
izražava važnost rada na programima društvenog pomirenja jer su oni ključni kako bi se prevladale godine sukoba tijekom kojih je broj žrtava bio golem;
5.
prepoznaje politički napor, realizam i ustrajnost koje su pokazali i kolumbijska vlada i FARC te važnu ulogu udruga žrtava, nevladinih organizacija i civilnog društva u procesu usklađivanja njihovih suprotstavljenih stajališta i postupnog stvaranja prostora odgovornosti koji je omogućio da se napretkom u pregovorima postigne stabilan i trajan mir koji žele svi Kolumbijci, jamčeći na taj način neponavljanje sukoba;
6.
još jednom ponavlja da nasilje nije zakonita metoda političkog nadmetanja te poziva one koji zastupaju takvo stajalište da prihvate demokraciju sa svim njezinim implikacijama i zahtjevima, a da kao prvi korak trajno odustanu od oružja i predaju ga te da svoje ideje i aspiracije brane demokratskim pravilima i vladavinom prava;
7.
prepoznaje važnu ulogu koju su do sada Kuba i Norveška imale kao zemlje-jamci te Čile i Venezuela kao zemlje koje pomažu u mirovnom procesu te njihove napore kako bi pomogli postići mir u Kolumbiji;
8.
pozdravlja odluku potpredsjednice Komisije / Visoke predstavnice Unije za vanjske poslove i sigurnosnu politiku Federice Mogherini od 1. listopada 2015. da imenuje Eamona Gilmorea kao svojeg posebnog izaslanika za mirovni proces u Kolumbiji; predan je ulaganju svih potrebnih napora kako bi se novom posebnom izaslaniku čim prije stavila na raspolaganje proračunska sredstva koja su potrebna za uspješno izvršenje ovog važnog zadatka;
9.
ponavlja spremnost da pruži svu moguću pomoć kako bi se podržala provedba konačnog mirovnog sporazuma te ponavlja poziv državama članicama EU-a da uspostave uzajamni fond koji će pomoći u fazi nakon sukoba;
10.
nalaže svojem predsjedniku da ovu Rezoluciju proslijedi Vijeću, Komisiji, potpredsjednici Komisije / Visokoj predstavnici Unije za vanjske poslove i sigurnosnu politiku, Europsko-latinskoameričkoj parlamentarnoj skupštini te vladi i kongresu Kolumbije.

